Dan il-pajjiż imsejken għandu destin kiefer skont il-ġudizzju tal-PN. Ġaladarba jkunu fil-gvern il-PN, allura mhux fil-parlament biss jikbru l-fjuri imma mal-pajjiż kollu. Imma hekk kif jiġu sfiduċjati mill-poplu, donnu taqa' seħta fil-pajjiż, kull biċċa xogħol li l-Gvern jipproduċi issir korrotta, kull pass 'il quddiem jintefa' dubju fuqu, kull ewro li jdaħħal il-pajjiż isir maħmuġ, kull impjieg maħluq huwa prekarju, insomma fi ftit kliem, il-fjuri jieqfu jikbru fil-Parlament u Malta kollha ssir tinten pesti. Mhux talli hekk talli jekk il-gvern ma jkunx Nazzjonalista allura l-gvern jimbarazzana, ma nibqgħux kburin li aħna Maltin, nistħu u ninħbew wara l-maktur, u aktar minn hekk il-gvern preżenti jsir saħansittra vendikattiv. Gvern vendikattiv ikun gvern li ma jżidx pensjonijiet, ma jnaqqasx it-taxxa tad-dħul, ma jraħħasx il-kontijiet tad-dawl u tal-ilma, ma jraħħasx il-gass, ma jgħollix il-pagi, ma jgħollix l-istipendji, ma jinvestix fl-edukazzjoni effettiva, ma jinċentivax in-negozji partikolarment in-negozji ż-żgħar, ma jkabbarx l-ekonomija, ma joħloqx impjiegi, ma jġibx investiment lejn pajjiżna, ma jkabbarx it-turiżmu, ma jagħtix id-dinjità lil persuni b'diżabilità u jinċentivahom sabiex jidħlu fid-dinja tax-xogħol u jibnilhom djar fil-komunità, ma jinċentivax lill-mara sabiex tidħol fid-dinja tax-xogħol u nkunu blue print għall-Ewropa bl-introduzzjoni taċ-childcare b'xejn, ma jagħtix id-drittijiet ċivili, ma jimpurtahx mis-saħħa tal-poplu u ma joffrilux ġenerazzjoni ta' enerġija aktar nadifa, ma jimpurtahx mill-kura tal-pazjenti u l-marid u ma jinvestix fi sptarijiet u kura ġdida b'xejn, ma jippruvax isolvi il-lista tal-pilloli out of stock u jqabbilha mal-piżelli tal-grocer. Gvern li ma jixraqx lill-poplu jkun xħiħ mal-poplu u jgħollilu l-kontijiet bil-qalb filwaqt li jieħu bil-moħbi €600 żieda fil-ġimgħa. Gvern li ma jixraqx il-poplu jkun dak li biegħ assi prinċipali u kumpaniji pubbliċi bis-soldi jew inkella fallihom u għalaqhom jew ġabhom għarkupptejhom bla nifs. Gvern li ma jixraqx lill-poplu huwa min fix-xhur kesħin tax-xitwa jgħolli l-gass. Partit li ma jixraqx lill-poplu huwa dak il-partit li jippreferi li jħallina nibilgħu l-emissjonijiet tal-HFO sabiex il-ħbieb jibqgħu jdaħħlu l-commissions, jew dak li meta ġie għas-si u n-no astjena milli japprova drittijiet ċivili lill-poplu tiegħu. Gvern li ma jixraqx lill-poplu huwa dak li bena sptar state of the art li barra li hu mtaqqal b'xamma kbira ta' korruzzjoni sibna li mibni ħażin, bi struttura dgħajfa u perikoluża. Partit li ma jixraqx lill-poplu huwa dak li jara kif jagħmel u ma jitlifx okkażjoni waħda biex jipprova jħammeġ ir-reputazzjoni tal-pajjiż mal-barranin. Dan l-aħħar il-PN sar dilettant tal-vokabolarju kkulurit, donnu l-karnival ġie kmieni. Il-PN irid jilgħabha tal-cool. Ma jaraw xejn ħażin li jqisu lil Hitler bħala progressiv u jqabblu lil dan id-dittatur qattiel u kif ukoll lil Stalin, gwapp ieħor bħalu, mal-Prim Ministru. Xejn ma jimporta li nitkellmu laxk u nagħtu aġġettivi pastażi u dispreġjattivi lill-avversarji politiċi tagħna. Għal-PN dan huwa mod ġdid kif tħares lejn il-politika, mod frisk qalu, għax il-poplu ddejjaq bil-politika tradizzjonali. Bħal dak li qallu la l-poplu mdejjaq bil-politiċi u sar jarahom medjokri, allura nirriduċu għall-politika tal-bigilla, nwaqqgħu l-politika f'livell baxx u diżgustanti għax mingħalina l-poplu jrid politika divertenti. Il-politika mhix teatrin. Missew il-qiegħ aktar u aktar meta jkollok il-kap li jgħid li għandu l-istess linja ta' ħsieb ta' min qed "jagħti'' l-kulur il-politika Maltija. Il-kilba għal poter tagħtihom saħħa barranija u għamad mill-mistħija tant li jaslu li jgħajru lil sħabhom stess fl-UE ġewwa l-Parlament Malti u kif ukoll jattakkaw lil pajjiżna fil-Fora Ewropej biex jiskurjaw punti politiċi. Dan hu atteġġjament mhux biss ta' dak li l-Ingliżi jgħidulu "sour grapes," għira bażwija għax iħossu d-dritt divin li l-Presidenza tal-Kunsill tal-UE suppost qed imexxuha huma, imma wkoll għax il-PN sa minn twelidu dejjem ħaddan din l-istrateġija li jagħmel minn kollox biex iħammeġ isem pajjiżna barra minn Malta sabiex inaffar l-investiment mill-pajjiż u b'hekk l-ekonomija tagħmel rigress. Jitmejlu li l-poplu jbati, imbasta jogħrku jdejhom kif jisimgħu l-poplu jgerger u jirnexxilhom jaħtfu is-siġġu tal-poter. Dak li qed iseħħ illum seħħ diversi drabi fil-passat meta n-Nazzjonalisti ma kinux fit-tmun tal-pajjiż. Il-mibki l-Perit Duminku Mintoff kien qal: ''Kull kwistjoni li kellna barra minn Malta, dejjem żammew kontra Malta.'' Kliemu huwa tad-deheb u għadu jgħodd sal-lum, għax il-PN ma jitgħallem u ma jinbidel qatt.